Papersnake/gushiwen huggingface dataset:
杂咏一百首·太宰嚭
刘克庄（宋代）

西子宴姑苏，灵胥赐属镂。
如何居上宰，忠越不忠吴。
送赵凤台知府
释心月（宋代）

五月寒云湿不飞，临辞无语思依依。
此心不许江山隔，时听除音来竹扉。
宣德箭歌
陆寅（清代）

长安城东鬻废箭，故老欷嘘万人看。金镞敲残鼓铸锋，鸦翎落人丹黄变。

弃掷风尘未尝试，老杆分明宣德字。珍惜曾教武库藏，标题尚识良工制。

高皇昔日戎衣著，剑扫妖氛定雄略。已见蒲稍入大宛，更闻蒟酱开邛笮。

茫茫九服初通贡，竹箭东南待弦控。包茅常例豫章来，司空檄取官胥送。

贻谋孙子但垂衣，夜夜黄星护紫微。三殿日高香不散，上林花暖燕群飞。

夕烽并罢平安火，服御深宫无一可。青磁烧出碧鸡成，熏炉制就黄金裹。

内家擎献龙颜动，流落人间至今重。金马铜驼倏已非，石砮楛矢成何用？

只今新制逾工巧，故物休言旧时好。猛将难调神臂弓，仙人且代麻姑爪。

君不见银泉山下草萧萧，狐兔秋原正寂寥。仰天大笑羽毛落，一箭穿云看射雕。
故通仕孙公挽词 其二
邹浩（宋代）

君子不可见，先生无复遭。凶传俄一旦，吉养谩三刀。

德与诸郎远，门将驷马高。伤心独南陌，松桧朔风号。
次韵范纯夫戏答李方叔馈笋兼简邓慎思
秦观（宋代）

楚山冬笋斸寒空，北客长嗟食不重。
秀色可怜刀切玉，清香不断鼎烹龙。
论羹未愧蓴千里，入贡当随传一封。
薄禄养亲甘旨少，满包时赖故人供。
赠张万里总戎 其二
屈大均（明代）

一树凌空白，孤心与我期。先春天未觉，入夜月难知。

不食同姑射，无香到楚词。凭君念寒岁，莫折向南枝。
画猿
孙嵩（宋代）

攻为乐府作，吟尽乐府题。
不晓张籍与王建，笔端欲揽风凄凄。
张半闲愁生浪语，十九他人无与汝。
击辕抚缶何如声，奈此澜翻两吻鸣。
念奴娇·梅
辛弃疾（宋代）

疏疏淡淡，问阿谁、堪比天真颜色。笑杀东君虚占断，多少朱朱白白。雪里温柔，水边明秀，不借春工力。骨清香嫩，迥然天与奇绝。
尝记宝篽寒轻，琐窗人睡起，玉纤轻摘。漂泊天涯空瘦损，犹有当年标格。万里风烟，一溪霜月，未怕欺他得。不如归去，阆苑有个人忆。
郊庙歌辞。享隐太子庙乐章。肃和
佚名（唐代）

岁肇春宗，乾开震长。瑶山既寂，戾园斯享。

玉肃其事，物昭其象。弦诵成风，笙歌合响。
苍巡峒
周坦（宋代）

四海相传福地幽，天然胜概镇炎州。百千万状山争秀，三十六回江转流。

岩下鸡鸣玄圃月，云边雁度翠微秋。人间自有栖真地，何必浮槎海上游。
题倪迂画二首 其一
董其昌（明代）

剩水残山好卜居，差怜院体过江馀。谁知简远高人意，一一毫端百卷书。
哭刘夷叔 其二
员兴宗（宋代）

何人言旷远，吾子了希微。幸有青云志，如何白骨归。

空江流蜀恨，哀雁帖云飞。若个情亲者，沧洲有愿违。
偈五首 其四
释善清（宋代）

日入酉，梦幻空花能几久。百岁光阴二分过，茫茫无限途中走。

告禅人，早回首，莫待春风动杨柳。
敬和九锁步虚词
赵汝湜（宋代）

渐入云霄径，清气逼人寒。欲学长生诀，先过此重坛。

无屋堪伫足，有地可藏丹。遥瞻深锁处，时见绕飞鸾。
暮春同于桐江汪钟如吴五崖游张氏园晚过啸公房并蒲浪 其一
田雯（清代）

切城最苦名园少，觅路幽寻古寺隈。扫径何曾嫌客过，入门忽漫见花开。

亭边小沼春泉响，衣上新泥燕子来。茗碗棋枰消永昼，不妨随意坐莓苔。
桃源忆故人
刘秉忠（元代）

桃花乱落如红雨。闪下西城碧树。寂寞琐窗朱户。最是春深处。

树尊酒尽青山暮。楼外轻云犹渡。远水悠悠下住。流得年光去。
和刘梦得岁夜怀友
卢真（唐代）

文翰走天下，琴尊卧洛阳。贞元朝士尽，新岁一悲凉。

名早缘才大，官迟为寿长。时来知病已，莫叹步趋妨。
和朱子武夷杂咏十首 其九 茶灶
丘崇（宋代）

烹茶人外世，遗灶水中央。千载公仍至，茶成水亦香。
铜雀台
冯彬（明代）

云掩西陵树，遥望自摧残。忍睹遗香线，点滴泪痕班。

层垥任是花开落，晚妆慵整新梳掠。灯迷罗幌月黄昏，辇路封尘人寂寞。

君不见邺水潺湲自今古，白杨花逐乳鸦舞。繁华转眼空尘迹，当日娥眉徒爱惜。

行人谩指建安时，一带青山堆白砾。
再和久旱望雨韵
李弥逊（宋代）

高田黄欲枯，下田青欲变。
三更轳辘声，挈水急於电。
污池鱼不轳，坎井蛙自见。
助苗更辞劳，人力讵能偏。
那忧日一食，正惧李三咽。
微云不成雨，但作眼中眩。
念奴娇
林正大（宋代）

泛舟赤壁，正风徐波静，举尊属客。渺渺予怀天一望，万顷凭虚独立。桂桨空明，洞箫声彻，怨慕还凄恻。星稀月淡，江山依旧陈迹。
因念酾酒临江，赋诗横槊，好在今安适。谩寄蜉蝣天地尔，瞬目盈虚消息。江上清风，山间明月，与子欢无极。翻然一笑，不知东方既白。
送楼攻愧知婺州二首
袁说友（宋代）

壮年才气压词场，众已相期白玉堂。
垣制孰非经大手，斯文无复数他杨。
诸公政尔需调鼎，一语翻然忽抗章。
汲黯固知当大用，得君徒欲重淮阳。
次韵章得一同原父侄游兰泽
赵孟頫（元代）

绿树闇闇草接天，已愁春尽更闻鹃。落花飞絮都成恨，痛饮狂歌浑欲颠。

起舞有人如谢尚，著书无意似伶玄。绣筵宝瑟何时会，割锦缠头不计钱。
晦日同志昆明池泛舟
佚名（唐代）

灵沼疑河汉，萧条见斗牛。烟生知岸近，水净觉天秋。

落月低前知，清辉满去舟。兴因孤屿起，心为白蘋留。

晓吹兼渔笛，闲云伴客愁。龙津如可上，长啸且乘流。
湖西杂感诗
释智圆（宋代）

闲庭庭畔植梧桐，上有新蝉噪晚风。
咽咽清音正堪听，无端惊断彼儿童。
题赵昌父山居八咏·霞牖
杨万里（宋代）

夕借月为烛，晨将霞作帘。
犹言贫到骨，不悟取伤廉。
又听《霓裳羽衣曲》送陈君
徐铉（宋代）

清商一曲远人行，桃叶津头月正明。

此是开元太平曲，莫教偏作别离声。
北山之高寿北山何先生
金履祥（宋代）

夫子曰道，惟帝之蹈。
臣何容力，亦聿既耄。
天子曰吁。鸿飞冥冥，
罔终弃予。
维摩室
郭君举（宋代）

来问维摩室，因参不二门。
一龛间日月，方丈别乾坤。
风落岩花暖，雨晴山鸟喧。
何当分半席，默坐听潺湲。
乱中寄友人
张蠙（唐代）

别来难觅信，何处避艰危。鬓黑无多日，尘清是几时。

人情将厌武，王泽即兴诗。若便怀深隐，还应圣主知。
拟古诗十二首 其五
韦应物（唐代）

嘉树蔼初绿，靡芜吐幽芳。君子不在赏，寄之云路长。

路长信难越，惜此芳时歇。孤鸟去不还，缄情向天末。
题卧屏十八花·桃花
葛立方（宋代）

细看裂锦又蒸霞，黄师塔前江上花。
折得一枝明老眠，与儿洗面作容华。
九日客散西轩
韩维（宋代）

穷阎车马散，默坐吊孤影。
烟生竹町深，月出茅庐静。
道存轻外物，心寂丧前境。
即此之吾生，安知慕箕颍。
诗一首
卢革（宋代）

叠嶂最惊目，排青隐星络。双溪颇醒心，激素出林薄。
薛瓜庐吾宗人也吾不得而见之得见其诗斯可矣
薛美（宋代）

结庐兄弟近长安，弊却儒冠竟不弹。
自茹芝来轻汉召，肯将瓜去博唐官。
贫多乐事清无尽，手写新诗墨未乾。
史笔须评隐君传，姓名应作古人看。
临淮望龟山塔
许及之（宋代）

几共浮图管送迎，今朝喜见不胜情。如何抖得红尘去，且挽清淮濯我缨。
为钟清叔题薛五兰卷
吴梦旸（明代）

薛五嫁人苦不早，皆知倡家擅技巧。
写生乃是第一技，所见无如此卷好。
蕙质兰心有深寄，叶叶茎茎吐幽思。
其余点缀亦复佳，剡藤数丈披清气。
画兼题咏频致余，余亦每呼薛较书。
居然独立脂粉外，芗泽全抛弦索疏。
通国名娃出其下，仍嗟举世无知者。
眼中钟叔比钟期，此卷只应遗叔也。
叔也有情情复起，我题情语情如水。
枉教梦到湘江头，湘江水绝兰枯死。
恭和家大人鬻田训子诗韵
孙应求（宋代）

家贫常产遽萧然，只把诗书代力田。
谋道固宜耽乐内，却行安力望追前。
置锥今日忧无地，摛藻他时喜掞天。
富贵学成终自有，服膺当务益拳拳。
王使君养晦郊居一鹿随之游因寄
皇甫汸（明代）

池上挥毫久不闻，避人独与鹿为群。乘车欲向空山去，何似王乔驾白云。
南安岩主定光生辰五首 其五
释德洪（宋代）

不涉春缘正月六，衲僧拾得聚头看。大家宜著音容想，一笑风头牙齿寒。

欲问死生口门窄，更分僧俗眼皮宽。湘山雪尽千岩晓，赠以之中墨未乾。
清光亭
蒋之奇（宋代）

郑圃仆射陂，汉阳郎官湖。郎官何为名，张谓佩使符。

泛觞江城南，乃与太白俱。明月一万顷，清光天下无。
送春
李咸用（唐代）

四时为第一，一岁一重来。好景应难胜，馀花虚自开。

相思九个月，得信数枝梅。不向东门送，还成负酒杯。
农父
张碧（唐代）

运锄耕劚侵星起，陇亩丰盈满家喜。
到头禾黍属他人，不知何处抛妻子。
小画二首 其一
孙伟（明代）

古人翳深壑，孤云时往还。嵓花与药蔓，无人终日閒。

泉响落林曙，有路穿其间。未觉前山夕，悠然还入山。
失调名
佚名（宋代）

五马游春，彩佩照人，光生南陌。
野渡用前韵
陆游（宋代）

十里平沙到渡头，溪山合向画图收。
老僧赴供袈黎古，醉叟行歌罢亚秋。
断岸烟迷耕处草，孤村雨送钓时舟。
龙泉不斸元无恨，莫放神光上斗牛。
松声
鲍寿孙（宋代）

千丈森森磥砢生，风来岩壑韵琮琤。耳根一洗俗尘净，木末时闻天籁鸣。

汹汹银涛朝拍岸，萧萧铁马夜还营。山中宰相殷勤听，说与傍人笑绝缨。
赠善庆堂主人夏元富
孙觌（宋代）

居士藏修洞庭野，新架虚堂殊潇洒。闲门开傍橘柚林，万颗千株映青赭。

居士优游每不出，左列图书右盏斝。逢迎自觉青眼众，来往应知白丁寡。

莓苔经雨上石砌，萝薜迎风拂檐瓦。素闻平生剩积善，馀庆当传累世下。

醉挥健笔赋新诗，辄赠堂中乐居者。
住黛障
许月卿（宋代）

黛障地眉展，绿波天画开。
鸳鸯长不散，翡翟去还来。
坛杏颓垣里，陇梅荒草堆。
山川浑似旧，不管曲声哀。
秋日过衡阳与王文振登大观楼言别
李如汸（清代）

依依不忍道，携手上高楼。北极燕云远，西山落日愁。

蝉鸣枫叶冷，猿啸大江秋。楚地知音少，因君且系舟。
送杨兴府
牟巘（宋代）

细语当年别后春，惊心宇县尚吹尘。浊醪易贳新丰酒，衰俗难吹旧雨人。

君似伏波当益壮，我几南斗不能神。合并未几匆匆去，鱼鸟蒹葭谁与邻。
对喜鹊
释契嵩（宋代）

静卧时惊鹊喜多，须臾果有故人过。山中明度还无事，问尔绵蛮更语么。
颂古三十八首 其三十五
释从瑾（宋代）

我脚何似驴脚，急走归家日将落。自古长安如镜平，无端醉倒黄幡绰。
题韩溪诗 其二
文彦博（宋代）

平日渔樵皆病涉，当年将相尽成功。淮阴未济酂侯识，留得雄才归汉中。
画山水行
张羽（明代）

古来名画传父子，唐有二李蜀两黄。
吴兴公子冠当代，雍也继之早擅场。
宋祖子孙画龙种，毛骨固是非寻常。
珊瑚宝玦久零落，空有妙艺传文章。
至元天子亲召见，徒步便赐中书郎。
奏图每得天颜喜，盛以金匮白玉堂。
遂令世人争贵重，门户杂遝如堵墙。
雍初腾踔晚一蹶，五陵豪气无时忘。
吴姬越娥坐相拥，始肯落笔挥缣缃。
五日十日一水石，屏障仿佛生辉光。
君家双图何所得，私印乃出牟陵阳。
一图汗漫秋水阔，雁鸿排序投潇湘。
山僧悄寻孤寺远，客子喜甚高帆张。
一图嵂兀众峰出，疏林叶赤天雨霜。
消摇巾舄者谁氏，可是商颜之绮黄？风尘澒洞二十载，玉
轴锦题多散亡。
图书只应天上有，人间那得千金藏。
从来好事遂成癖，云烟过眼如毫芒。
君不见王家桓家势尽时，复墙走翙不得将。
何如城南佳山水，千岩万壑摩青苍。
与君对此饮美酒，虽无南宫北苑庸何伤。
曾耆英自太和携所录谢民师观妙诗文副以长句见惠次韵酬答
赵蕃（宋代）

别时黄落问山风，见日清霜鸣哑钟。二谢有诗皆可诵，七言兼与见传宗。

举幡故异司隶救，右袒徒闻吕氏从。君独凄凉能过我，逢迎敢作谬为恭。
再韵谢和章
刘宰（宋代）

万灶连营横塞月，委输不继官仓竭。
冠攘虽息尚游魂，胡虏已衰闻蹀血。
赭衣开河深复深，青青蔓草生河险。
岁旱氏饥神乏祀，故老言言徵讖纬。
使君事业今夔龙，十年准拟调元功。
铜虎分符又南国，北来更阅千山重。
同寮有客居同里，尤国同心无彼此。
既知东海之妇可致旱，又知疏勒井泉能涌水。
释囚祗有圜扉在，蠲租可但宽期会。
日照斋盂食不荤，雨湿朝衣车却盖。
已罄祈禳偏国中，更遣缇车来郭外。
荒祠蟲篆上丹青，平原龟兆圻田塍。
拜手殷勤祝田穉，活国生民係兹岁。
再宿为期神效灵，三日为霖民拜赐。
长淮转漕速邮傅，此赐岂独吾邦专。
雨馀亟欲披青天，那得驾鹤扬州仙。
精意回天翻覆手，赫赫阳光均九有。
但得两君便携手，齐上紫清扶日轮。
阖辟阴阳端有道，不妨风月属閒人。
九效·君臣
葛立方（宋代）

虎啸兮风生，龙举兮云从。
弹角兮应角，鼓宫兮应宫。
有熊兮重华，风合兮皋繇。
世卓兮眇眇，矩矱兮可寻。
申椒兮杜蘅，揭车兮留夷。
捋芽兮撷条，芳菲暮兮满堂。
梓人兮善工，籙赤兮重昌。
菩萨蛮（梅花句）
韩淲（宋代）

风前觅得梅花句。香来自是相分付。片月动黄昏。一枝横酒尊。

分间何处有。又到春时候。莫负此诗家。将心吟好花。
再次韵酬中孚时新卜筑优游洞中 其三
童冀（明代）

诸公衮衮登西掖，有客悠悠卧北窗。当代人才殊不乏，如君国北谅难双。

风流江左闻诸谢，耆旧襄阳忆老庞。见说山斋新酿熟，瓦盆能共倒秋缸。
宿顾城二首（顾城在范县东）
张直（唐代）

绿草展青裀，樾影连春树。茅屋八九家，农器六七具。

主人有好怀，搴衣留我住。春酒新泼醅，香美连糟滤。

一醉卧花阴，明朝送君去。

醉卧夜将半，土底闻鸡啼。惊骇问主人，为我剖荒迷。

武汤东伐韦，固君含悲凄。神夺悔悟魄，幻化为石鸡。

形骸仅盈寸，咿喔若啁蜺.吾村耕耘叟，多获于锄犁。
公孙大娘舞剑图
郑思肖（宋代）

织手生风搅昼寒，好花翻影艳清欢。试看不犯锋铓处，舞碎晴空雪一团。
题异山高蹈图寄海南冯合溪
成鹫（清代）

立处高高行处深，灵泉一别到于今。太虚偶借丹青手，古调难为白雪音。

四海真交同水乳，百年归计在云林。期君料理还童药，迟我重来策杖寻。
乱后书怀
李时行（明代）

频年烽火遍郊墟，到处逢人问卜居。荒后田庐浑是累，乱来亲友渐相疏。

销忧独忆中山酒，闭户惟看邺架书。径草潇潇秋雨外，文园空自卧相如。
禅人并化主写真求赞 其一七八
释正觉（宋代）

阿侬家风，至穷而通。豹变文而雾重，龙退骨而潭空。

指南画北，说西道东。点头摇手，佯狂诈聋。
元夕过唐潜亨 其一
邹浩（宋代）

乾坤为室月为灯，今夕先生眼倍青。笑尽筌蹄聊把手，不知何处是中庭。
畎亩十首 其六
王十朋（宋代）

彼微双鹡鸰，飞飞同一原。急难喻兄弟，义著周雅篇。

周公代武王，大义今古传。人孰无兄弟，急难斯见焉。

愿怀周公心，无愧诗人言。
秋夜泛湖依旧作赋唐文皇爽气澄兰沼诗韵 其三
弘历（清代）

文漪霁霭澄，荷芰露华凝。静观心似镜，凉觉月如冰。

光景原堪掬，清幽已不胜。且閒吟倚兴，画舫暂教登。
夜泊西湾
梁可澜（明代）

野水泠泠浸碧天，西湾深处泊渔船。千山月色孤篷外，半夜潮声一枕边。

春梦觉来伤往事，乡心老去忆行年。白头不是忘归客，独对芦花思悄然。
题煮泉亭
喻良能（宋代）

甘香曾饮谷帘前，携茗仍来试煮泉。
更觉清风生两腋，始知鸿渐是茶仙。
偈颂十一首
释了演（宋代）

腊月一，雪冻草枯，
水寒冰结。黄河绝流，
虚空迸裂。若将此语定纲宗，
敢保老兄犹未彻。
送蔡德辉教授三首
周必大（宋代）

几回送客大江头，今渡江头特地愁。
岂是阳关动凄怨，同僚情分正绸缪。
诗偈 其一四一
庞蕴（唐代）

有人道不得，是伊心王黑。不能自了事，埋藏一群贼。

群贼多贪自，缘事说是非。心王被贼使，劫劫无出期。

见花不识树，果熟始应知。
桐
徐介轩（宋代）

灏气行秋万宇凉，玄姑新敕办衣裳。
林为机杼织无迹，月当膏油缉易长。
谓尔索裘虽有日，到头无褐可禁霜。
工夫只有琵琶索，又在梧桐夜雨旁。
至日记见简辅汉卿二首
敖陶孙（宋代）

满窗晴旭散轻埃，报答生成只酒杯。
篇什正须今日用，岁时偏酒俗人来。
轻舠上藕泥初拭，小巷争鱼臭不开。
试作横竿权土炭，隐从夜半候阳回。
次韵雪积即消
卫宗武（宋代）

冯夷剪水抑何悭，只怕天工未许閒。
上瑞先春才破白，屡丰卜岁已窥斑。
可怜俄顷消成水，不怕明朝失却山。
金帐羊羔非我事，汲清煮茗课奴蛮。
为钱理容题美人月琴图
汤胤勣（明代）

芙蓉小院秋如海，凉月半空凝素彩。
羊车轧轧过西宫，一失君恩不堪悔。
绿铜古阮鹍弦溜，陶写襟怀三五奏。
血色深红软绣墩，唾花浅碧香罗袖。
先及《关雎》后《麟趾》，雅调雍雍塞人耳。
曲终闲倚太湖峰，惊风掉落棕榈子。
幕次闲吟
王禹偁（宋代）

六里山中谪宦身，归来无路掌丝纶。
阶前不见朱衣吏，堂上空辞白发亲。
月入可堪茶作俸，雨多还怯桂为薪。
懒求郡印缘何事，曾忝西垣侍从臣。
十一月十四夜听水斋同苏盦待月即送北行
陈宝琛（清代）

树静泉枯谷气寒，灭灯不语对凭栏。断钟坠涧无寻处，佳月笼云恣赏难。

却向山中谋小集，试从别后忆今欢。戒坛潭柘何能忘，为渡浑河取次看。
答戏昭文梅花
朱槔（宋代）

腊到方留此日寒，雨多未觉过云残。
共惊台柳匆匆去，独抱园花细细看。
洗面不劳千点雪，薰衣剩破一分檀。
诗人穷苦谁料理，只倚东风酒量宽。
补古乐歌五首 其四 祷旱
周巽（元代）

素车白马兮来桑林。六事责已兮感天心。天心回兮霈雨霖。

苏万物兮恩泽深。大濩作兮流遗音。
春日移居六首
周晖（明代）

最怜佳丽地，萧散惬幽情。
不著《潜夫论》，无求处士名。
莺啼催小饮，鹤步伴闲行。
欲结村中社，题诗报友生。¤
岁暮风雨
陆游（宋代）

一冬少雨雪，人意常昏昏。
夜半有奇事，雨声卷江村。
陆子真老农，破屋依颓垣，扶持衰病身，收召谴逐魂。
手烹墙阴荠，美若乳下豚；听雨取一醉，不厌村酒浑。
眼眚灯生晕，衣弊虱可扪。
父子幸相守，万事何足论！
醉花阴 其五
杨无咎（宋代）

淋漓尽日黄梅雨。断送春光暮。目断向高楼，持酒停歌，无计留春住。

扑人飞絮浑无数。总是添愁绪。回首问春风，争得春愁，也解随春去。
皇后閤端午帖子 其六
胡宿（宋代）

寿觞百福融甘露，宝索千祥镂彩云。五日永逢佳令节，亿年长奉睿明君。
题超化寺壁
晃冲之（宋代）

曲池风定碧澜平，小白鱼如锐里行。
水竹再来应识我，壁间不用更题名。
香奁八咏 其八 霜杵秋声
黄伯旸（元代）

青娥筛空冰粉乾，石光如镜歊清寒。更长月白响不绝，碧梧惊清双栖鸾。

堂上阿姑身未煖，千音万韵劳玉腕。要使离人枕上听，凭仗西风莫吹断。
西湖清明
张蕴（宋代）

芳天新霁惠风和，软绿平堤凝不波。桃李无言看客惯，楼台如不占山多。

游裾匝路填车马，翠榜开筵斗绮罗。寂寂寒烟生水面，白鸥柰此月明何。
木末楼
朱筼（清代）

绝磴盘空上，来登木末楼。潮声分旦暮，山色变春秋。

树古藏猿狖，江清散鹭鸥。午钟送僧梵，云水思悠悠。
春词二十首 其十
李纲（宋代）

漠漠轻烟度短墙，春寒料峭怯罗裳。惜春只怕多风雨，云影披离漏日光。
答徐四萧关别醉后见投
胡皓（唐代）

萧关城南陇入云，萧关城北海生尘。咄嗟塞外同为客，满酌杯中一送君。
石楼
张耒（宋代）

清溪若奔虬，八锁束其颈。
奔腾去莫脱，摆掣姿骁猛。
嘈嘈战风霆，万鼓助其劲。
声驱石崖动，气抱晴日冷。
我来怯初登，注视久乃定。
悠悠山川阔，寸目罗万景。
平生林野趣，疏放谢鞭警。
会期山月出，一啸清夜永。
曹南席上分题警鹤
毕仲游（宋代）

清风来九皋，月出寒夜永。故人闻鹤唳，惊起同引领。

山遥声有怨，树暗飞无影。不若君子言，诗书日相警。
冬至夜
林瑛佩（清代）

愁多已不堪，况复逢改序。伤心忆旧年，镫下欢相聚。

今夕亦如兹，痛母归何处。凄凄不敢啼，恐触严君故。

堂前暗断肠，入房泪如雨。
荆渚病中，因思匡庐，遂成三百字，寄梁先辈
齐己（唐代）

生老病死者，早闻天竺书。相随几汩没，不了堪欷歔.

自理自可适，他人谁与袪。应当入寂灭，乃得长销除。

前月已骨立，今朝还貌舒。披衣试步履，倚策聊踌躇。

江月青眸冷，秋风白发疏。新题忆剡硾，旧约怀匡庐。

张野久绝迹，乐天曾卜居。空龛掩薜荔，瀑布喷蟾蜍。

古桧鸣玄鹤，凉泉跃锦鱼。狂吟树荫映，纵踏花蔫菸。

唇舌既已闲，心脾亦散摅。松窗有偃息，石径无趑趄。

梦冷通仙阙，神融合太虚。千峰杳霭际，万壑明清初。

长往期非晚，半生闲有馀。依刘未是咏，访戴宁忘诸。

稽古堪求己，观时好笑渠。埋头逐小利，没脚拖长裾。

道种将闲养，情田把药鉏.幽香发兰蕙，秽莽摧丘墟。

敢谓囊盈物，那言庾满储。微烟动晨爨，细雨滋园蔬。

藓乱珍禽羽，门稀长者车。冥机坐兀兀，著履行徐徐。

每许亲朱履，多怜奉隼旟。簪嫌红玳瑁，社念金芙蕖。

海内竞铁马，箧中藏纸驴。常言谢时去，此意将何如。
送裴四判官赴河西军试
刘长卿（唐代）

吏道岂易惬，如君谁与俦。逢时将骋骥，临事无全牛。

鲍叔幸相知，田苏颇同游。英资挺孤秀，清论含古流。

出塞佐持简，辞家拥鸣驺。宪台贵公举，幕府资良筹。

武士伫明试，皇华难久留。阳关望天尽，洮水令人愁。

万里看一鸟，旷然烟霞收。晚花对古戍，春雪含边州。

道路难暂隔，音尘那可求。他时相望处，明月西南楼。
青龙江醉眠亭
陈舜俞（宋代）

酒担长轻六印腰，醉中一枕敌千朝。
兴亡藐比荣枯柳，聚散看同旦暮潮。
清兴本应尘外得，香魂徒向水边招。
已闻佳士过从约，不为东风返画桡。
送欧阳季默赴阙
苏轼（宋代）

先生岂止一怀祖，郎君不减王文度。
膝上几日今白须，令我眼中见此父。
汝南相従三晦朔，君去苦早我来暮。
霜风凄紧正脱木，颍水清浅可立鹭。
莫辞白酒泻香泉，己觉扁舟掠新渡。
坐看士衡执别手，更遣梦得出奇句。
郎君可是筦库人，乃使骥騄随蹇步。
置之行矣无足道，贤愚岂在遇不遇。
有怀高执中
李新（宋代）

危襟坐西轩，绿牖浮晓光。
初疑故人来，冷吹啸疏簧。
春意已浩荡，寒云尚苍茫。
家贫食无鱼，但觉早韭香。
念我莫逆友，失计临边场。
定当何时归，共此白日长。
水调歌头 寿建阳刘宰
祖吴（宋代）

佳丽东阳境，瑞气晓笼晴。中元逾了十日，上相喜重生。

四海文逾宗匠，百里弦歌德化，官与水双清。恳切劝分意，赈恤活饥氓。

幸依刘，空颂鲁，阻称觥。遥瞻快倚楼上，一点寿星明。

闻道玺书将下，看取蓬瀛直造，指日秉钧衡。大展平戎略，谈笑复神京。
秋释奠于学万舍人示诗次韵以酬
虞俦（宋代）

昔年泮水忽专城，文会何妨一再盟。
已媿簿书成俗吏，却陈俎豆见诸生。
一时同队鱼犹在，千载重来鹤更清。
况有卞峰青眼旧，试登杰阁快双明。
偈颂一百零一首
释慧性（宋代）

知有底人，眼中著屑。
尽底掀翻，只得一橛。
堪笑巴陵老古难，解道银碗裹盛雪。
和前人有怀二首 其二
赵抃（宋代）

远如千里志还同，目断云天未易穷。勉强一麾吴国分，雍容五马浙江东。

泉源自古流丹井，桂子还逢下月宫。尽占神仙真乐地，轩裳何敢羡三公。
白羽扇二首 其二
王质（宋代）

鼎足三雄各立时，卧龙腾起向西飞。渭川波尽摇明月，百万貔貅听指挥。
杂兴三首 其三
方一夔（宋代）

穷守空山两鬓蓬，老饕有分过年丰。珠玑推上稻花水，金铁敲残梧叶风。

兴寄小窗诗卷里，梦回别墅笛声中。俗缘相逐何时了，一笑人间万虑空。
南都诸公邀宴高座寺对雨
于慎行（明代）

天畔虚堂倚碧岑，坐来烟雨动萧森。白云暮结莲花座，阴壑寒生桂树林。

三楚江山游子兴，两都词赋主人心。南朝旧寺应无几，寂寞高台自古今。
绝句二首
吴则礼（宋代）

满船买了洞庭柑，雪色新裁白紵衫。
唤得姬同一醉，春风相送过江南。
何仁仲鸿胪千里枉驾杯酒论文甚适也亡何乞一诗以别余感其意聊为赠之
王世贞（明代）

之子通隐流，乃僻千载慕。不爱叔夜鎗，携余一诗去。

却愁沅江阔，风波日云暮。余光久以沦，蛟龙不成妒。
江山风月福人歌自寿
屈大均（明代）

铁崖老人发毵毵，行年八十犹宜男。琼华翠羽蛱蝶扇，柳枝桃叶芙蓉簪。

江山风月吾亦耽，日饮美酒能成酣。散花天女绕左右，一朵一杯优钵昙。

天年得至九十九，赋诗应馀十万首。年今六十紫髯长，先驻玉颜娱老母。

老母康侯王母同，受兹介福天长久。
送程公辟使江西
曾巩（宋代）

程侯昔使西山下，金印出怀光满把。坐驰雷电破奸伏，力送春阳煦鳏寡。

裤襦优足遍里巷，禾黍丰穰罄郊野。讼庭终日自虚旷，德宇平生本潇洒。

龙渊决水涨清沼，鸟背诛林开广厦。苍颜拥槛四山出，翠色横櫩大江泻。

掌平百里露州郭，发密千甍衔屋瓦。云裘数曲秀兰蕙，凤盖相摩擢梧槚。

客来尚喜井投辖，主礼宁论烛飞灺。三吴月出照金戟，百越风来吹玉斝。

羽钗绝艳舞回雪，宝剑诸儒谈炙輠。一尊放意受天籁，万累回头真土苴。

我思飞步缀登蹑，又欲生绡乞图写。身縻东观愿虽阻，日注漳门心岂舍。

过临有幸破氛雾，奋厉方欣入陶冶。斋航又自日边去，信节初从天上假。

旧邦往靖寄挥麈，新谷来输付流马。遥知素誉在民口，已有欢声腾里社。

却寻泉石引幽士，想忆沙尘笑劳者。何当一解豫章榻，强赋土风令中雅。
句 其三
曾布（宋代）

天际林峦压寿邱，夹江旁瞰两三州。
颂古九首 其九
释善悟（宋代）

因我得礼你，牵牛去饮水。岸上蹄踏蹄，水中觜对觜。
月夜忆乐天兼寄微之
刘禹锡（唐代）

今宵帝城月，一望雪相似。
遥想洛阳城，清光正如此。
知君当此夕，亦望镜湖水。
展转相忆心，月明千万里。
嘉鱼县怀李都宪前辈
谢廷柱（明代）

群山枕江湾，烟云洗姿颜。突然屏扆立，我爱嘉鱼山。

回溪澹而泚，溪上生兰芷。入江化洪涛，我爱嘉鱼水。

爱山思结庐，爱水思钓鱼。怀哉千古人，清谈落衣裾。

扁舟宿江驿，山寒水容碧。欲和甘棠篇，勒彼溪上石。
同德精舍旧居伤怀
韦应物（唐代）

洛京十载别，东林访旧扉。山河不可望，存没意多违。

时迁迹尚在，同去独来归。还见窗中鸽，日暮绕庭飞。
再用韵酬陈秘校来击楫清中原之志故中间多
敖陶孙（宋代）

海中老蜃嘘楼阁，局促鶢鶋鲁东泊。
忍能杯视九云梦，戢戢鱼头沸相灂。
涛江亭东识君面，再见白也天鹏作。
雄辞已褫壮士气，穷发天骄堪面缚。
我家荆楚起孤剑，奋身多自青油幕。
南迁闽峤已三世，土风正坐儒冠错。
尚当拂磨十丈崖，刻颂欲将文字吒。
今君精悍喜谈兵，指画鱼丽分鹳鹤。
会当平敌走行在，金印皇皇看手攫。
不应从我学诗句，格律牵缠纷纆索。
世间冷暖逐处年，火井自温冰井涸。
论诗说剑亦奇事，愧乏三杯浇索寞。
誓将并敌起三关，不作群狐狂镇恶。
齐纨理缟我山东，指日戎车会于泺。
罗浮红鸟 其十三
释今无（明代）

搔首无人默对时，却嫌春树太离披。锦云欲覆先惭薄，只恐东风吹较迟。
题谢少卿药园二首 其一
朱熹（宋代）

谢公种药地，窈窕青山阿。青山固不群，花药亦婆娑。

一掇召冲气，三掇散沈疴。先生澹无事，端居味天和。

老木百年姿，对立方嵯峨。持此供日夕，不乐复如何。
奉和永叔得辛判官伊阳所寄山桂数本封殖之後
梅尧臣（宋代）

团团绿桂丛，本自幽岩得。
惠好知不忘，青匆宁改色。
香生莲幕间，花白萱堂侧。
月露夜偏滋，琼枝相翕赫。
偶作二绝 其二
吕本中（宋代）

膏火从来只自焚，何曾野鹤驻鸡群。如何死亦无公论，地下犹存卫府勋。
满庭芳 题画
董其昌（明代）

宿雨初收，晓烟未泮，浮云都逐飞鸿。文君翠黛，一霎变颦容。

多飞风鬟雾鬓，青螺髻、飘堕空濛。频骋望，征帆灭处，远霭与俱穷。

古今来画手，谁如庄叟，笔底描风。有江南一派，北苑南宫。

我亦烟霞骨相，闲点染、懞懂难工。但记取、维摩诘语，山色有无中。
送义存出家
开成时儒（唐代）

光阴轮谢又逢春，池柳亭梅几度新。汝别家乡须努力，莫将辜负丈夫身。
夜次湘阴
齐己（唐代）

风涛出洞庭，帆影入澄清。何处惊鸿起，孤舟趁月行。

时难多战地，野阔绝春耕。骨肉知存否，林园近郡城。
古兴四首用周草窗韵 其三
李龏（金朝）

阴崖月常昏，旷野日生早。太行不通舟，车马畏鸟道。

草草度岁时，空慕茹芝老。不有离骚词，何能泄幽抱。
题沈定庵梦梅吟诗卷
张宁（明代）

手把花枝入睡乡，满城桃李夜茫茫。香消墨淡人如玉，好梦相传字几行。
常山道中
陈文蔚（宋代）

路势弓腰转，湖光鉴面开。
稻田春事给，村碓晚舂催。
问宿尚十里，与谁同一杯。
自怜今日首，频作望乡回。
月夜诸子拉邓翠金仙较书见过索余题字字以羽卿漫赋赠之
梁元柱（明代）

信是蛾眉天上来，玉楼金殿漫徘徊。风前却忆青鸾至，掌上翻惊白燕回。
玩师求诗归台州
周行己（宋代）

越鸟栖南枝，胡马依北风。人生亦怀土，安能长西东。

玩公白云老，方丈凭高峰。忽为万里游，应缘来晨钟。

君看伊与洛，二川日溶溶。逝者亦如此，流转何时穷。

我居谢公山，天台一水通。莽莽宇宙内，那知忽相逢。

尘埃识眉宇，觉我耳目聪。暂来还复去，有如无根蓬。

令我长叹息，不得久相从。侧身鸡鹜群，仰羡高飞鸿。
金华山
易士达（宋代）

岩室嵌空古洞天，初平曾此学升仙。
至今犹有为羊石，散在苍松夹道边。
杂感八首 其五
缪赞熙（清代）

宦游到处便为家，廿载萍飘失路嗟。紫绶金章成幻梦，黄齑淡饭托生涯。

坐中未割穷儒席，门外难逢长者车。老圃从来能养拙，买园学种故侯瓜。
杂咏一百首 其九十二 东家女
刘克庄（宋代）

神女登徒子，微词未必然。感襄通一梦，窥玉费三年。
水墨梅花
戴表元（宋代）

江海归来见似人，离披犹自少风尘。
何如淡月山庄夜，百幅清溪乱写真。
城南杂咏二十首·柳堤
张栻（宋代）

前年种垂柳，已复如许长。
长条莫攀折，留待映沧浪。
使君见示鹿鸣诗走笔奉和
曹彦约（宋代）

眼明及见决科文，发策当书第一勋。八句催行歌白雪，一言合意定青云。

君今去亦朝天上，主圣还须对夜分。遥想朱华传敕处，九重春色醉朝曛。
游嵩华值岳子还吴中赋赠
张诗（明代）

欢悰眷春陶，凄怆感秋别。
日予嵩华游，子亦返吴越。
江海壮烟帆，山川险辕辙。
虽殊水陆途，共抱辛勤辙。
风涛各一方，云壑每同月。
龙骛迥莫攀，凤举渺难掣。
高情逸松乔，孤怀挺倪缺。
远游信昭旷，独往惭薄劣。
历览穷幽奇，岖嵚足怡悦。
暌携何日并，努力崇令节。
次韵李季章参政哭其夫人七首 其七
陆游（宋代）

富贵思归岂坐迂，岷山种芋已成区。独归它日公无憾，天际烟帆与石俱。
访赠龚半千 其一
汪森（清代）

幽人门径别，知在冶城西。适我来相访，逢君出杖藜。

图书髹几列，花草石阑齐。款语曾无几，峰阴日已低。
龙笛曲
曹勋（宋代）

美人满酌金屈卮，劝我行乐当及时。
艳歌流舞扬光晖。扬光辉，
照春日。寿万春，
欢未毕。
盘龙晓翠诗
杨士奇（明代）

英年擅文翰，雅韵超凡庸。家临文水湄，门瞰盘龙峰。

蜿蜒带城闉，崒嵂凌高穹。诘朝敞东轩，初旭明瞳眬。

宿霭静阴翳，秀色开青葱。凝辉射虚牖，含润清帘栊。

正襟此晤对，澹然浮虑空。趣与妙景会，心将玄理融。

稽古率攸行，进退其有穷。恒惇旦气养，庶期日新功。
渔
马朴臣（清代）

自把长竿后，生涯逐水涯。尺鳞堪易酒，一叶便为家。

晒网炊烟起，停舟月影斜。不争鱼得失，只爱傍桃花。
郡名诗呈吕元钧五首 其一
孔平仲（宋代）

元钧家成都，洪秀禀天质。紫微耀文采，青锁联近密。

德全无所累，道在固不屈。暮年徙江湖，寓舍安蓬荜。

种花怜卫足，养乌爱均一。南轩幽兴发，北牖高卧佚。

福庆有诸郎，寿康踰七帙。循环视天理，一马齐万物。

我进亦随随，衰白纡郡绂。屡闻旷达论，顿觉蒙陋失。

秋风吹楚泽，黄叶弄萧瑟。潭水凝练光，衡门刻霜骨。

登楼足嘉景，分务饶暇日。且复相从游，新醅侑梨栗。
南安刘太守席上劝曾叔达酒
郭祥正（宋代）

金盏莫辞琼液满，宝檠休嫌灯焰短。圆荷翻雨碧云香，小妓近人红玉暖。

百年流转能几时，一日相逢须款款。扁舟明发下前滩，此会清吟应亦罕。
毛平仲挽词二首
韩元吉（宋代）

奥学穷千古，奇文擅两都。
功名一杯酒，身世五车书。
未奏扬雄赋，长怀仲举舆。
溪塘岩下水，岂羡石为渠。
颂古三十六首
释惟一（宋代）

鹧鸪啼处百花香，劫外风光不覆藏。
往往游人多蹉过，却从上苑探群芳。
中秋夜八绝
苏辙（宋代）

长空开积雨，清夜流明月。
看尽上楼人，油然就西没。
谁遣常时月，偏従此夜明。
暗添珠百倍，潜感兔多生。
欲见初容烛，将升尚有星。
渐高围渐小，云外转亭亭。
明入庭阴白，寒侵酒气微。
夜深看更好，楼上渐人稀。
浮光看不定，重露试还无。
影翻狂舞客，明误已栖乌。
巧转上人衣，徐行度楼角。
河汉冷无云，冥冥独飞鹊。
猿狖号枯木，鱼龙泣夜潭。
行人已天北，思妇隔江南。
看久须扶立，行贪遂失归。
谁能终不睡，烂醉羽觞飞。
题宣和黄头画
方回（元代）

石绿藤黄间麝煤，半枯瘦篠羽{毡卜换土}毸。
一时艮岳天颜笑，乞与宣和印押来。
次韵道辅旅怀见寄
黄庭坚（宋代）

岁华其将晚，霜叶不可风。
生理鱼乞水，归心鸟飞空。
风尘化衣黑，旅宿梦裙红。
人言家无壁，自倚笔有锋。
转蓬且半岁，交臂各衰翁。
扁舟去日远，明月与君同。
露曦百年驶，麟获万事穷。
装怀酒澹淡，塞意雾空蒙。
诸公尚无恙，不见陈元龙。
念奴娇 长沙王墓用坡公韵
王策（清代）

蟠龙门外，吊孙郎才武，三分英物。百战青年凭一剑，铸就江东铁壁。

公瑾杯觞，大乔眉黛，花簇珠屏雪。咄哉怪事，人奴能死人杰。

今日断冢烟埋，粘天荞麦，牧笛哀声发。假使镜中妖暂息，未卜曹刘兴灭。

天地无情，英雄运去，空有冲冠发。可堪青盖，又占入洛年月。
宿夏郡口
王十朋（宋代）

夜宿古夏口，时维季秋半。江湖犹未落，烟水渺无岸。

左公昔屯兵，仲谋方斫案。助成赤壁胜，坐使老贼窜。

壮志宁下人，借地聊取乱。蛟龙得云雨，鼎足王蜀汉。

英雄不复见，江水空汗漫。
寄何宜斋 其一
吴惟信（宋代）

野笛雨中吹，楼高客梦危。春风在何许，披拂好花枝。
杂曲歌辞。杨下采桑
佚名（唐代）

飞丝惹绿尘，软叶对孤轮。今朝入园去，物色强看人。
太守宋监丞新三先生祠刊二刘遗文以二诗纪实
刘克庄（宋代）

两翁仕不至丞郎，名节能流百世芳。
穷巷号为通德里，旧书藏在善和坊。
古楹日敝加丹刻，老柏年深益黛苍。
太守怀贤崇教化，乡先生盍祭于乡。
新酒歌
杨万里（宋代）

酸酒齑汤犹可尝，甜酒蜜汁不可当。老夫出奇酿二缸，生民以来无杜康。

桂子香，清无底。此米不是云安米，此水祗是建邺水。

瓮头一日绕数巡，自候酒熟不倩人。松槽葛囊才上榨，老夫脱帽先尝新。

初愁酒带官壶味，一杯径到天地外。忽然玉山倒瓮边，只觉剑铓割肠里。

度撰酒法不是侬，此法来自太虚中。酒经一卷偶拾得，一洗万古甜酒空。

酒徒若要尝侬酒，先挽天河濯渠手。却来举杯一中之，换君仙骨君不知。
咏史诗。金陵
胡曾（唐代）

侯景长驱十万人，可怜梁武坐蒙尘。

生前不得空王力，徒向金田自舍身。
下渚湖
毛滂（宋代）

春渚连天阔，春风夹岸香。
飞花渡水急，生柳向人长。
远岫分苍紫，澄波映渺茫。
此身萍梗尔，泊处即吾乡。
雨中花慢
奕绘（清代）

媚日芳条，羞风密瓣，明榴初吐红酣。任天袍争妒，裙褶相参。

照眼浓垂匝匼，堆鬟淡助鬖䰐。记移根故国，长风万里，大海东南。

十分妖艳，一种鲜柔，百般花卉都惭。争比得、神仙富丽，儿女娇憨。

无数丹房结子，有情芳草宜男。嫩凉天气，霜枝自绽，沁齿芳甘。
恒山
刘石龄（清代）

宝符玄玉奠兹麓，有神上下扶乾坤。曲阳飞石就禋祀，虞舜不到恒山边。

兹语荒怪谁所纪，翠砥屃奰空磨镌。磁窑两岸尺绝壁，南有细径缘秋烟。

崖回水立三百丈，巨石怒落随奔泉。几年于此垒云栈，排空石窦鬼手穿。

馀材蠡啮插山腹，欲落藤蔓相钩牵。平生未尝识剑阁，或谓蜀道险亦然。

崱屴万仞试初步，飞仙岩阁中霄悬。虎风一噫土囊口，犍牛飘坠轻乌鸢。

浑浑云雾起林际，乖龙鳞尾方蜿蜒。紫芝翳翳隐幽峪，黄榆飒飒飞晴天。

中有仙人系驴树，下根离析枝相连。寒涛万壑起松杪，翠雪散落山亭前。

夕阳晚霞足幽眺，丹灶夜光然通玄。野人颇有济胜具，度越峻岭如登仙。

俯视群山尽臣庶，太白巨丽差随肩。茫茫一气辨龙塞，橐驼万队成蚁旋。

丈夫宁能死章句，有名须勒狼胥巅。此心未遂身老大，投足岩岫差安便。

遍游五岳自兹始，俟昏嫁毕当何年。
贺崔千户中试
张宁（明代）

广场初日照戈矛，一骑红尘忽过沟。弓影横开孤月满，剑光飞决白云浮。

勋名不废先公业，谈笑能分主将忧。好趁少年能事日，玉关千里觅封侯。
次韵苏翰林西山诗
孔武仲（宋代）

黄州水米宜新醅，东坡好花公自栽。
折花倒酒送流景，不念春自飘落梅。
醉投青山上九曲，吴王故宫压崔嵬。
寒潭已无昔光景，凉殿欻变今楼台。
南阳翰林当此日，力探奇险祛尘埃。
西江雪浪接溪国，巨石森起繁如堆。
手披荒榛得突兀，中有窳处成樽罍。
漫疑踪迹尘埃暗，从此出跃樊山隈。
大贤坎轲终必用，古剑双蛰生莓苔。
忽抛光芒万丈去，星斗辟易青天开。
欃枪枉矢莫妄动，以汤滴雪谁先摧。
披奇振淹自明主，区区识宝非张雷。
阳春一奏众争和，咸韶荡默群仙来。
虽然此亦外物尔，岂系两公乐与哀。
《何处春生早》之一“春生烟雨中”
沈瑜庆（清代）

何处春生早，春生烟雨中。湖山供小隐，风雅得吾宗。

彭泽辞官早，惠连觅句工。草堂经宿处，旧事已朦胧。
齐山有岩穴宛转山间秀色可喜号小九华
周紫芝（宋代）

衰容迫迟暮，驱车厌行役。路逢玉孱颜，庶用慰愁寂。

谁知九凤玉，夐与秋水隔。落日自凄迷，转盼失虚碧。

幸兹登临间，会遇晚乃获。玲珑八九峰，模写在寻尺。

郁云开层巅，飞瀑挂苍壁。凛然削寒玉，秀色粲可摘。

缅怀融结初，岌嶪自开辟。悬知孤客恨，为了爱山癖。

聊将小岩峦，入我寻山屐。何时解尘鞿，卜筑在泉石。

遂当挹诸峰，罗列归几席。
禁林宴会之什
韩丕（宋代）

鳌宫明丽倚春寒，宴会群仙喜纵观。圣作照临新日月，御书飞动集龙鸾。

绮谈雅似闻天乐，琼夜香胜饮露盘。坐久杳同玄圃外，吟馀飘若碧云端。

演纶视草微才怯，□□□□霈泽宽。因想前贤倍知幸，多云遭值太平难。
频夜灯花顾予有何喜其可喜者又心之所自知不
郑刚中（宋代）

何烦喜事灯来报，喜事山间足可夸。
绿竹乍移都出笋，素馨冲腊小开花。
疏牙送饭匙犹健，细字抄书笔有加。
况是山前膏雨足，平平春水浸秧芽。
杂咏下 茧瓮亭
洪适（宋代）

倚槛课条桑，作茧看成瓮。我亦效吴蚕，踏破愁清梦。
破阵乐·露花倒影
柳永（宋代）

露花倒影，烟芜蘸碧，灵沼波暖。金柳摇风树树，系彩舫龙舟遥岸。千步虹桥，参差雁齿，直趋水殿。绕金堤、曼衍鱼龙戏，簇娇春罗绮，喧天丝管。霁色荣光，望中似睹，蓬莱清浅。
时见。凤辇宸游，鸾觞禊饮，临翠水、开镐宴。两两轻舠飞画楫，竞夺锦标霞烂。罄欢娱，歌鱼藻，徘徊宛转。别有盈盈游女，各委明珠，争收翠羽，相将归远。渐觉云海沈沈，洞天日晚。
文殊院观铺海歌
曹贞吉（清代）

蓬莱阁外海作山，文殊院下山为海。神物由来不易逢，天为吾徒浇块磊。

白云一片涌空蒙，眼底千峰皆杳霭。只疑天一生水开穷荒，江汉朝宗此间汇。

鳌身一抹映天黑，鲸波万里连渤澥。天都直可作员峤，莲蕊莲花馀蓓蕾。

须臾长风吹散碧琉璃，浟湙茫洋竟何在？仙人游戏太神奇，我欲直上高空问真宰。
句
黄申（宋代）

一身留许国，诸子用传家。
赠修上人
释德洪（宋代）

我爱修公亦自贤，未忻城郭爱林泉。醉骑鲸背诗遗落，闲把牛毛字细编。

还我青山当夏晚，乞君佳句著床前。雨馀独凭烟云上，目送孤鸿落照边。
自莲花洞至白云寺
鲍成宗（清代）

两崖如伏狮，鸟道通一缕。侵晨理轻策，过此日停午。

小洞缠枯藤，十步忽一俯。以手扪膝行，径逼寒慄股。

出谷见晴峦，奇胜纷堪数。白云不可留，片石自太古。

须臾老僧归，邀我惬所取。飞瀑走澄潭，咫尺蓄雷雨。

对此群动空，猿鸟足宾主。薄暮探杖还，秋烟渺远浦。
瀑上值雨
刘克庄（宋代）

绝顶岚烟合，危亭略见檐。
不知山雨过，但觉瀑流添。
悲壮张瑶瑟，迷蒙展画缣。
野人双草屦，来往任泥沾。
缺题
刘芳节（明代）

纤纤初月上鸦黄，不把双眉斗画长。
素柰忽开西子面，芙蓉不画美人妆。
对题锦字添新恨，闲对幽花识旧香。
欲说春心无所似，池边顾步两鸳鸯。¤
春辉楼以攀桂仰天高分韵得天字
于立（元代）

飞楼高倚玉绳边，两两青娥舞绣筵。北斗倒悬江动石，清秋不尽水如天。

故人相见风尘际，此夜同看海月圆。明夕光华应更好，买花重上泛湖船。
予以淳熙戊戌岁自蜀归时年五十四今三十有二
陆游（宋代）

入玉门关到酒泉，昔人想望若登天。
岂知万里西征客，归卧家山三十年。
品令
曹组（宋代）

乍寂寞。帘栊静，夜久寒生罗幕。窗儿外、有个梧桐树，早一叶、两叶落。

独倚屏山欲寐，月转惊飞乌鹊。促织儿、声响虽不大，敢教贤、睡不著。
陪总卿戎帅登高因至郊外
曹彦约（宋代）

万木阴有覆女萝，一种佳处宝峰多。
因晴领客催萸菊，恐雨妨农访麦禾。
付我江山须领略，可人时节易蹉跎。
心闲更了官中事，未必秋风奈老何。
清平乐 其一
毛滂（宋代）

雪馀寒退。唯有青松在。春不加荣寒不悴。用舍如公都耐。

流肪磊硌龟蛇。会留红日西斜。欲助我公寿骨，蟠桃等见开花。
和王待制湘东王故苑
刘攽（宋代）

故园悲帝子，高兴复清秋。密竹娟娟静，通波细细流。

干戈馀鲁殿，池沼似沧洲。鱼鸟应无恨，山公肯醉游。
过蕲泽
张耒（宋代）

雄吞六国弱秦强，壮士逡巡野水傍。
耕叟不知鸿鹄志，笑观宫室忤陈王。
净巾石
陈岩（宋代）

炯炯豁开明镜台，是中无处著尘埃。
平生心地常如此，何暇频频拂拭来。
金陵杂兴二百首
苏泂（宋代）

小虹桥上看朝曦，云里钟山一带微。
忆在山中望宫阙，淡烟朱碧转依稀。
挽司马温国公丞相二首 其二
毕仲游（宋代）

礼绝非因贵，哀深却有荣。世间都画像，海外亦闻声。

后事虽从老，前贤是友生。故应房魏辈，泉下定交情。
奉和补之至日书怀
李光（宋代）

薄宦伶俜祗自伤，捧卮无复献华堂。暗惊老去苍颜在，谁道阴铺白昼长。

天际云烟成五色，尧阶鸳鹭列千行。悬知冻笔孤吟罢，徙倚南窗揖翠浪。
寒雨
吴向（明代）

山中新酿熟，遥忆故人来。野鹤穿波去，江帆冒雨开。

独树依岗老，暮云傍水回。寒深屐齿怯，阶砌长春苔。
和周赞善闻子规
张籍（唐代）

秦城啼楚鸟，远思更纷纷。况是街西夜，偏当雨里闻。

应投最高树，似隔数重云。此处谁能听，遥知独有君。
故园
高层云（清代）

故园渺何处？延眺独伤神。亲老久为客，囊空长傍人。

泪兼花作雨，愁似草逢春。何日还桑梓，商歌原宪贫。
入宣化周穆卿讯傅贞甫并其尊公消息
欧必元（明代）

故人劳讯问，消息隔蒹葭。为忆趋庭日，犹看满县花。

西州徒有泪，北阮自名家。陶令曾栽柳，门前径未斜。
连年往返水陆万馀里今自乡中挈家南来已至江州行彻险阻喜而作诗寄之
刘摰（宋代）

亥宫驿马岁翩翩，又作离乡路数千。拔宅今为大去国，出灾休算小行年。

访寻前日停舟地，催迫穷阴舞雪天。屈指还家已无事，便应调拂武城弦。
咏北海
汪遵（唐代）

汉臣曾此作缧囚，茹血衣毛十九秋。
鹤发半垂龙节在，不闻青史说封侯。
题杂书卷六言三首
刘克庄（宋代）

论笃惟昌黎伯，史法止太史公。
谁云孔墨道二，但见聃非传同。
陈经略生朝四首
汪应辰（宋代）

喜咏高秋此日生，门闾佳气想充盈。
堂堂体貌千钧重，凛凛精神一座倾。
暂使远民瞻玉帐，要知圣主有金城。
兜牟却作貂蝉去，五筦难淹宋广平。
偈颂一百六十首
释宗杲（宋代）

文远在驴粪中过夏，面赤不如语直。
赵州贫他小利，赢得个糊饼。
检点将来，也是普州人送贼。
鹅王择乳，素非鸭类。
正月十四日大雪上信国公冢
赵文（宋代）

哭得愁云转不晴，山风吹泪欲成冰。
两年不过西州路，今日来登下马陵。
游东坡十一绝 其三
王十朋（宋代）

少年下笔已如神，文到黄州更绝尘。我宋人才盛元祐，玉堂人是雪堂人。
次韵高子文途中见寄
李若水（宋代）

人生半在客途中，休著狂踪比断蓬。
别后梦烦庄叟蝶，迩来书误子卿鸿。
月同千里水云隔，天各一涯谈笑空。
趁取重阳复诗杜，要看红叶醉西风。
四序回文十二首 其一 春
宇文虚中（宋代）

短草铺茸绿，残红照雪稀。暖轻还锦褥，寒峭怯罗衣。
用韵送夔师何侍郎以待制奉祠东归
项安世（宋代）

芗火周王寿考，松阶舜目聪明。
愿足不求馀地，梦回何处生兵。
颂古二十一首 其十一
释居简（宋代）

疾燄过风第二头，不堪惆怅只堪愁。一声振鬣长鸣后，万马皆瘖一战收。
范至能游灵石录示诗仙留题云
李洪（宋代）

鼎峙傲睨绝景，挥毫想见凌云。
落落真筌玉子，步虚宁作吴筠。
喜施梅樵见过
洪繻（清代）

春风满庭除，故人深夜至。明月落空阶，霜痕白在地。

剪烛话骚诗，殷勤不能寐。君今居近村，远与红尘避。

松风与鸟声，日以悦心志。因之翰墨间，飘飘具高致。

五色纷满前，古音粲然备。平生三数子，惟君得高寄。

褰涉鹿溪水，去来溪水清。蓬门隔墟市，回车望高城。

青山二三里，流泉四五声。相约载酒游，晚鸠啼春晴。

年来晤诗人，林君与君耳。或多骛尘踪，巴歌沦下里。

扶轮彼何人，风雅自兹靡。君昔少年时，鞶雕亦所喜。

中年忽有悟，清声追正始。结庐山墅中，烟霞朝暮起。

日出众峰青，日落海波紫。登眺极东西，云涛收笔底。

一别一相逢，惊余刮目视。遵步得方涂，访君桃源里。

源水多蒹葭，水居多兰芷。临风寂不发，相期道如砥。

韬晦丧乱馀，冥心谢时世。高踪寡所谐，获君为深契。

所居山林间，阴晴互亏蔽。葛天无怀民，柴桑尚苗裔。

穷巷馀落晖，衡门昼常闭。君时一叩关，高谈发沉滞。

栗里有年华，晋秦非所计。二豪一蜾虫，不堪供唾涕。

昨夕君来过，冥鸿忽即逝。积冻在檐除，望风舒遐睇。

溪山两三重，衣裳愿再曳。
咏史二十二首 其十五 陈武帝
赵戣（宋代）

清净方贻笑，庄严更舍身。基图虽肇始，识趣只庸人。
再用韵谢王簿来诗褒借过当之意 其二
虞俦（宋代）

旱魃争攘袂，群龙仅守龛。云峰疑燎火，天色转澄蓝。

甘露元同注，丛林莫遍参。新来焦渴甚，无梦到沉酣。
题康济泉
颜度（宋代）

三年官事浑无补，一片丹心彻底真。
更有灵康是知己，新泉为我现津津。
武昌郡楼待月三年前曾与晋阳君同游
曾广钧（清代）

望望平皋起素秋，鄂城风物动离忧。故乡目极巴邱远，新涨寒兼蜀雪流。

江树层层藏鹤垒，征帆一一过鹦洲。旧时月色临朱槛，曾共常娥坐一楼。
句
高似孙（宋代）

花开才一信，人日故多阴。
颂证道歌·证道歌
释印肃（宋代）

无相无空无不空，拈槌竖拂警盲聋。
解日狗子无佛性，焉知全体与空同。
洪景伯正字分绣阁
谢伋（宋代）

层屋周遭列岫围，碧滋红彩眩睛晖。
境中一段明绫出，望外千春碎缕归。
叠嶂分留女娲练，飞流不杂卫文衣。
主人亦是登临客，凤阁明年咏紫薇。
成外归秣陵
韩淲（宋代）

看了三山白鹭洲，归来难老更何愁。弟兄旧隐家风在，子侄世科官业脩。

鱼计亭深云坞口，青毡堂迥水塘头。何时容我陪情话，华发清樽事事幽。
次韵许少卿寄卧龙山茶
赵抃（宋代）

越芽远寄入都时，酬倡珍誇互见诗。紫玉丛中观雨脚，翠峰顶上摘云旗。

啜多思爽都忘寐，吟苦更长了不知。想到明年公进用，卧龙春色自迟迟。
东流道中作
彭汝砺（宋代）

轻快飞舆出古城，蟠迂行径转沙汀。鸬鹚映日露纁翅，鸿鹄斗风开雪翎。

水瘦不藏寒石绿，云归才见远峰青。苦怜野色溪光好，倍觉诗魂酒魄醒。
【正宫】醉太平·警世
汪元亨（元代）

辞龙楼凤阙，纳象简乌靴。栋梁材取次尽摧折，况竹头木屑。结知心朋友着疼热，遇忘怀诗酒追欢说，见伤情光景放痴呆。老先生醉也。
憎苍蝇竞血，恶黑蚁争穴。急流中勇退是豪杰，不因循苟且。叹乌衣一旦非王谢，怕青山两岸分吴越，厌红尘万丈混龙蛇。老先生去也。
结诗仙酒豪，伴柳怪花妖。白云边盖座草团瓢，是平生事了。曾闭门不受征贤诏，自休官懒上长安道，但探梅常过灞陵桥。老先生俊倒。
度流光电掣，转浮世风车。不归来到大是痴呆，添镜中白雪。天时凉捻指天时热，花枝开回首花枝谢，日头高眨眼日头斜。老先生悟也。
范丹贫琐屑，石崇富骄奢。论贫穷何以富何耶，十年运巧拙。了浮生脱似辞柯叶，纵繁华回似残更月，叹流光疾似下坡车。老先生见也。
门前山妥贴。窗外竹横斜。看山光掩映树林遮，小茅庐自结。喜陈抟一榻眠时借，爱卢仝七碗醒时啜，好焦公五斗醉时赊。老先生乐也。
源流来俊杰，骨髓里娇奢。折垂杨几度赠离别，少年心未歇。吞绣鞋撑的咽喉裂，掷金钱踅的身躯趄，骗粉墙掂的腿脡折。老先生害也。
嗟云收雨歇，叹义断恩绝。觉远年情况近来别，全不似那些。赴西厢踏破苍苔月，等御沟流出丹枫叶，走都城辗碎画轮车。老先生够也。
恰花残月缺，又瓶坠簪折。并头莲藕下下锹镢，姻缘簿碎扯。祆神庙雷火皆轰烈，楚阳台砖瓦平崩卸，天台洞狼虎紧拦截。老先生退也。
弃桃腮杏颊，离燕体莺舌。远市廛居止近岩穴，论行藏用舍。雁翎刀挥动头颅卸，鸡心锤抹着皮肤裂，狼牙棒轮起肋肢折。老先生怕也。
锦筝搊莫歇，紫箫品休绝。把红牙象板按低些，皓齿歌未彻。听几声金缕心欢悦，饮千钟玉液身颓趄，看两行红袖眼乜斜。老先生醉也。
清泉沁齿颊，佳苟润喉舌。唤山童门户好关者，把琴书打叠。倚菊花香枕无兢业，拥芦花絮被多窠夜，入海花纸帕紧围遮。老先生睡也。
金鸡唱未彻，玉漏滴先绝。慢惊回枕上梦胡蝶，起秋声四野。撼林梢一阵风儿劣，坠天边一点参儿趄，照床头一片月儿斜。老先生觉也。
怪莺儿乱啼，惊蝶梦初回。正春风草满谢家池。睡齁齁鼻息。弈棋声敲上纱窗日，拽车声辗过香尘地，卖花声叫转画楼西。老先生未起。
莫争高竞低，休说是谈非。此身不肯羡轻肥，且埋名隐迹。叹世人用尽千般计，笑时人倚尽十分势，看高人着尽一枰棋。老先生见机。
住雕墙峻宇，乘驷马高车。有枣瓤金子弹丸珠，没多时做主。燕昭台已见藏狐兔，吴王台又见游麋鹿，子陵台不见钓鳌鱼。老先生吊古。
会谈经览史，惯作赋吟诗。裹翩翩乌帽插花枝，听佳人鼓瑟。开经天纬地宽胸次，展嘲风咏月长才思，吐敲金击玉款言词。老先生俊死。
结诗仙酒豪，伴柳怪花妖。白云边盖座草团瓢，是平生事了。曾闭门不受征贤诏，自休官懒上长安道，但探梅常过灞陵桥。老先生俊倒。
裹乌纱帽短，罩白苎袍宽。喜无拘无束旧衣冠，步前村后疃。看七贫七富从他换，料一生一死由天断，且半真半假被人瞒。老先生不管。
耳闻时做聋，眼见处推盲。且达时知务暗包笼，权妆个懵懂。听人着冷话来调弄，由人着死句相讥讽，任人着假意厮过送。老先生不懂。
题龙湖 其四
陈元光（唐代）

望望龙湖上，鱼龙薄汉云。鸿濛开半月，蛇秽破孤军。

一鉴生风翰，千章涣浪纹。法慈敷教化，清静加弥纶。

法慈剪凶丑，凛冽回春温。龙湖三五夜，棨戟四回轮。
题高彦敬山村图卷
周密（宋代）

我昔游七闽，百岭争巀嶪。白云涨川原，深谷如积雪。

又游天姥岑，幽磴缘曲折。长林翳寒日，十里行落叶。

转头五十年，遐想正愁绝。开图意忽动，惝恍生内热。

何当驾松广，分我翠一叠。弁阳我所庐，见谓山水窟。

漂零愧楸槚，岁月老薇蕨。平生阮遥集，足痹屐齿折。

何当赋归田，初志遂所惬。怀哉复怀哉，清梦绕林樾。
和仲严弟暮春二绝
潘良贵（宋代）

吾生四十已侵寻，独喜年来不动心。
世事升沉君会否，人间春去落花深。
樊江观梅
陆游（宋代）

莫笑山翁老据鞍，探梅今夕到江干。
半滩流水浸残月，一夜清霜催晓寒。
倚醉更教重秉烛，怕寒元自怯凭栏。
谁知携客芳华日，曾费缠头锦百端。
送吴敏叔待制侍郎
杨万里（宋代）

脚踏鸡翘豹尾间，心飞碧岫白云端。人看疏傅如图画，帝念严云返钓滩。

玉殿松班唐次对，竹宫茅立汉祠官。自怜病鹤樊笼底，万羡冥鸿片影寒。
夜泊衢州
李蕴芳（清代）

水木肃清夜，江空人独行。渔镫穿苇乱，山月落船明。

角动严城闭，滩回宿鸟鸣。秋风琴鹤里，仿佛听遗声。
奉和御製景灵宫迎牌
夏竦（宋代）

紫馆成功属盛时，道迎金榜耀文思。
沉沉殿翼弥增丽，矗矗圭棱尽中规。
祗薦实香清吹褭，下观飚御彩云随。
群心仰止兴谣诵，永见千龄播缉熙。
偶题
龚诩（明代）

性耽閒澹拙趋奔，一任旁人笑我村。自负疏狂抱奇气，平生不欲受人恩。
边头老马
宋伯仁（宋代）

解下缰绳便欲眠，绝无筋力可胜鞭。霜蹄遍识淮南地，夜草犹吞塞北烟。

怕逐綵旗排偃月，宁思金镫趁朝天。华山自有安身处，试问将军在几年。
汉宫春 题西山玉隆宫
詹玉（宋代）

吟发萧萧。正古槎秋入，河汉银涛。红云甚家院落，一片笙箫。

晋时言语，问何人、还肯逍遥。知几度、落花啼鸟，乡歌犹在儿曹。

游帷旧时明月，照满庭空翠，剪剪春梢。西山笑人底事，流浪宫袍。

江湖近日，说神仙、多在渔樵。千古意，水沈香里，孤枫阴落重霄。
觱发寒威淡远空两峰谁镂玉西东后凋颜色分明在便是当年黄绮翁 其六
弘历（清代）

七月诗传于耜宜，东郊俶载老农知。服畴念彼长年苦，乘屋閒来未几时。
颂十玄谈·演教
释印肃（宋代）

真净界中才一念，未离学地终须欠。
今生努力绝名言，永劫不遭尘垢垢。
信国太夫人慕容氏挽词二首
周必大（宋代）

早暮闚游识，曾饕截发餐。
升堂乖宿约，禊洛罢荣观。
女史新彤管，宗臣泣素冠。
哀荣谁可拟，嘉佑富之韩。
偈颂一百五十首
释心月（宋代）

犀牛扇子破多时，全暗全明。
问著元来总不知，最为亲切。
无限清风与头角，成群作队。
尽同云雨去难追，鼻绳在我手里。
送刘寰北归
刘商（唐代）

南巢登望县城孤，半是青山半是湖。

知尔素多山水兴，此回归去更来无。
长江图
牟巘（宋代）

汉川影落鹦鹉洲，金山钟到多景楼。
老龙几载卧寒碧，中间不断万古流。
晚来雪浪大如屋，澎湃舞我一叶舟。
舟移岸转知何处，离离烟草令人愁。
说与渠侬莫倚柁，转帆别浦盍少休。
此图此景俱可惜，展玩不足空白头。
家在江不发源处，何时还我旧菟裘。
偈六首 其三
释净端（宋代）

章公好学仙，吕公好坐禅。徐六喻檐板，各自见一边。
东峰亭各赋一物得栖烟鸟
李岑1（唐代）

从来养毛羽，昔日曾飞迁。变转对朝阳，差池栖夕烟。

遇此枝叶覆，夙举冀冲天。
寄题佛智忠禅师实庵
方回（元代）

实翁大笑笑虚翁，自辟新庵地几弓。
万事我俱捐堕甑，百年公已办幽宫。
恢张远算遗身后，跳脱迷魂出梦中。
智了愚冥莫分别，乾坤黄落一秋风。
赠闾丘宿松
李白（唐代）

阮籍为太守，乘驴上东平。剖竹十日间，一朝风化清。

偶来拂衣去，谁测主人情。夫子理宿松，浮云知古城。

扫地物莽然，秋来百草生。飞鸟还旧巢，迁人返躬耕。

何惭宓子贱，不减陶渊明。吾知千载后，却掩二贤名。
闲甚戏作
陆游（宋代）

酒尽枵樽腹，书抛委架麈。
渐能闲过日，始觉老催人。
玉麈王夷甫，金龟贺季真。
若论方外事，终媿葛天民。
浣溪沙 癸亥九日客阙里
陈枋（清代）

十里翻红柿叶肥，一湾清浅鲁城西。灵光不见乱鸦飞。

客路秋风惊落帽，昨宵寒雨泪征衣。辙环人也惜栖栖。
灯夕解嘲和同官二首
陈杰（宋代）

年光冉冉东流水，客恨匆匆旦过僧。
门插一枝荆楚柳，梦回十里广陵灯。
登韬光庵
梁以樟（明代）

四山青欲下，众树密难名。时有竹光入，远闻泉水声。

鼯抨石子落，猿挂翠微行。对境忘言说，玄情去复生。
归隐
钭元珍（宋代）

碧树深林夏景凉，薰风飘竞日偏长。闲时棋局娱宾乐，忙里吟诗慰己惶。

臣节栎才惟谨肃，圣明敷德化顽强。退暇狂声心犹耿，祈愿烽烟息障疆。
奉和晦日幸昆明池应制
宋之问（唐代）

春豫灵池会，沧波帐殿开。
舟凌石鲸度，槎拂斗牛回。
节晦蓂全落，春迟柳暗催。
象溟看浴景，烧劫辨沉灰。
镐饮周文乐，汾歌汉武才。
不愁明月尽，自有夜珠来。
傅银青挽词二首 其二
苏辙（宋代）

丹旐国西门，茅庐济水源。官清贫似旧，名重殁犹存。

台阁传遗懿，交游拭泪痕。君恩不改故，延赏遍诸孙。
寄谢挺孚
何其伟（明代）

羡尔凌云赋最豪，几年踪迹困蓬蒿。珠沉赤水渊应媚，剑发丰城气自高。

散屧山中呼桂酒，枕流天畔听松涛。相思倘问栖迟处，源水浮花去是桃。
张镐
徐钧（宋代）

仗节星驰趣援兵，睢阳惜已陷忠臣。
闾邱振命虽诛死，犹有浮图着矢人。
次韵转庵喜雨二首 其一
许及之（宋代）

通夕闻鸣霤，凌晨起炷熏。映山高见雨，隔坞远留云。

卢橘明金弹，安榴染绛裙。楼居堪护足，终羡蝶飞纷。
依韵和子充杂言
晁补之（宋代）

君不见东方朔，避世金马门，
侏儒倡郭同陆沉。滑稽突梯意已儒，
不如孙登闭口逃苏门。身犹孤凤无与邻，
心知嵇生未识真。儿童读书闻入孝，
遭时有用可以移于君。孔子系易辞，
尊干而卑坤。耦耕未足问礼则，
鸟兽固自群荆榛。孟尝声势，
一旦消歇，冢上之牧良可悲。
苟为贫贱不济物，身死泯然俱若兹。
闻君早慕栖竹林，何忽作此悲来吟。
严君肥遯业讨论，少年宜自有异闻
穷达俱性外，学者所不陈
惟勿枉道宁屈身。岂欲行不由径如灭明，
不然不欲乞醯于邻同微生。白驹虽洁，
空谷难久将谁亲，当诗一篇差可人。
秋兰蘪芜亭下生亦蕃，夫人自有美子何足言。
采撷但慰吾愁魂，吟诗作赋北窗词更妍。
万言不直一杯何足怜，咿呦聊用穷吾年。
能来西畴清坐一榻横，长饥亦不轑釜云无羹。
荀卿论义荣，迳庭大不近人情。
是非亦置之，古人踽踽凉凉生何为。
扬雄择中庸，反反骚痛湘累。
我今不见雄，此心犹为君子夷。
世间趣舍不同，岂但羊枣鲙。
陶潜自谓，结庐人世，
无车马喧，心远能尔。
安有郑君，其门如市，
亦能自谓，我心如水。
村居冬日
陆游（宋代）

溪转樵风路，林藏禹会村。
檐冰垂玉塔，山月涌金盆。
畏客常称疾，耽书不出门。
尚嫌城市近，更拟卜云根。
浣溪沙 其十七 坐上十八客
张孝祥（宋代）

同是瀛州册府仙。只今聊结社中莲。胡笳按拍酒如川。

唤起封姨清晚景，更将荔子荐新圆。从今三夜看婵娟。
题福昌寺南轩东壁
朱光庭（宋代）

节候偶当桐始华，遍寻萧寺喜烟霞。胜游今幸同三友，仁惠将推及万家。

绿满田畴齐种麦，红藏村坞烂开花。爱民若副贤侯意，共入声诗与众誇。
沧州遇张用光通守题便面赠之
程敏政（明代）

相逢草草别匆匆，无限交情一握中。千里暂应分皓月，一方还为起清风。
五十自讼示同志
吴景奎（元代）

嗟我行年今五十，鬓毛半染秋霜白。方知四十九年非，追数生平竟何益。

少年懒惰废经史，明时进取无谋画。临财不解竞锥刀，饱食安知勤稼穑。

故园已荒松菊径，索居却占渔樵席。陆沉井里等樗散，宾饯羲娥驶驹隙。

齿牙摇落筋力疲，两目生花眩朱碧。母年七帙馀四龄，饮食康强喜愉怿。

大儿无成小儿幼，有弟相望念离隔。弱孙绕膝不识愁，弄笔摊书恣狼藉。

不如意事十八九，俯仰兴怀百忧积。敢随佻巧人共嗤，自信修姱心不易。

使予浸假嗜酣酗，好勇斗狠从博弈。岂如用拙乐贱贫，清苦宁辞食冰蘖。

牛衣不暖泣中夜，犊鼻凄凉徒四壁。丈夫未遇亦如此，顾我何为叹纬繣。

已将穷达付天公，啸歌起视沧溟窄。方今忽忽岁遒尽，黄落山林见松柏。

揆余初度安足论，母恩未报嗟穷厄。醉来聊以写我忧，返锁衡门谢宾客。
原直上人抵桂甘雨随瓢羁馆漫赠二作 其一
郭之奇（明代）

杯渡能教舞燕迎，鹤飞还使倦龙惊。衣沾丛桂春云满，锡近幽松暮霭盈。

三毒降馀诸妄定，一灵薰罢万缘轻。每思花偈从天落，应许飙轮假地行。
九月八日郭南山亭宴集分得下字
高柄（明代）

海国霜气凉，秋声落遥野。乾坤肃以清，收纳瞩多暇。

出郭寻幽期，同人命轩驾。载酒入翠微，凭高憩层榭。

苍山横黄云，大江天共泻。飞雨霞际晴，夕阳雁边下。

江山满陈迹，今古成代谢。千载同一时，黄花笑盈把。

酣歌林壑暝，新月松萝挂。高兴殊未平，临风独悲咤。
西江月 泸州发船，王云巢携翠容相送
杨慎（明代）

莫道留春无计，君来有计留春。翠容烟黛隔花颦。

隐隐遥山远映。

载酒春江画舫，题诗红泪罗襟。江头离别一何频。

醉倒柳昏花瞑。
嘉实弟以新诗问余作此示之
欧必元（明代）

惠连诗句颇清新，芳草池塘处处春。莫道汝兄能便似，似兄那用不清贫。